18-jarige in hof oor nagklub-moordHlompho Mbetse Die 18-jarige Dante Kade Liang het Maandag in die Alexandra-landdroshof verskyn in verband met ŉ moord wat Saterdag buite ŉ nagklub in Rivonia plaasgevind het. Maroela Media het vroeër berig ŉ 17-jarige tiener, Hlompho Mbetse, ŉ leerder aan die King Edward VII School in Houghton, is buite die Madison Avenue-nagklub in Wesselweg met ŉ skerp voorwerp doodgesteek. Paramedici het omstreeks 22:45 op die toneel aangekom en Mbetse in die straat aangetref met ŉ steekwond aan sy bors. Hy het geen tekens van lewe getoon nie en is op die toneel dood verklaar. Phindi Mjonondwane, woordvoerder van die nasionale vervolgingsgesag (NVG), sê Liang bly in aanhouding. Hy sal op 14 Februarie weer in die hof verskyn vir ŉ formele aansoek om borgtog. Mbetse, ook bekend as CJ, was ŉ gr. 11-leerder aan die skool. Die skool het gesê hy het met groot hartseer kennis geneem van Mbetse se dood. “Die skool en gemeenskap betreur die sinlose verlies van ŉ lewe. Ons innige meegevoel, gebede en ondersteuning gaan aan die Mbetse-familie.” Madison Avenue in Rivonia (Foto: Madison Avenue/Facebook) Die Madison Avenue-nagklub het vroeër in ŉ verklaring gesê Mbetse was in ŉ geveg in die parkeerarea betrokke en dat van die nagklub se veiligheidspersoneel tussenbeide getree en die situasie ontlont het. Die nagklub het intussen dié verklaring van sy sosiale media verwyder ná gesprekke met Mbetse se ouers en familie. “Hulle is baie ontsteld oor kommentaar op sosiale media. Hy het ons gevra om eerder die verklaring te verwyder en ons het die versoek gerespekteer,” het die nagklub Maandag gesê.